'a trgali mu glavu'

Zagrebački gradonačelnik Milan Bandić potvrdio je u petak da će Zagreb ponovno dobiti brončanu bistu jugoslavenskog narodnog heroja Ive Lole Ribara, a bit će postavljena na mjestu s kojega je uklonjena na Črnomercu, uz Prilaz baruna Filipovića, ulice koja je do 1991. nosila ime Ive Lole Ribara.

Od autora biste, poznatog kipara Koste Radovanija bit će otkupljena prava za izradu identične biste, izjavio je Bandić novinarima na Šumarskom fakultetu, nakon svečanog uručivanja ugovora o dodjeli bespovratnih sredstava za učenike s teškoćama u razvoju.

Podsjetio je da su četnici na Glamočkom polju ubili Ivu Lolu Ribara, koji u Beogradu ima ulicu, "a mi u Zagrebu trgamo glavu narodnom heroju". "To nije dobro", rekao je Bandić.

Poručio je da svi spomenici iz bliže i dalje prošlosti govore o hrvatskoj povijesti i da je njihovo očuvanje stvar civilizacijske odgovornosti.

"Svaki narod koji nije izvukao pouke iz bliže i dalje povijesti, morat će je ponovno proživljavati, a ja ne bih ponovno proživljavao ono što smo prolazili '45. i '91.", dodao je.

Nakon što je noćas u Gradskoj skupštini izglasan prijedlog o promjeni imena Trga maršala Tita, Bandić nije odgovorio "kada će doći do fizičke promjene imena toga trga", ustvrdivši da se gradonačelnik time ne bavi, te da će sve biti provedeno u skladu s procedurom i zakonom.

Vezano za troškove, smatra da će troškovi biti minimalni u odnosu na to da se "raskine s totalitarnim obilježjima bilo koje vrste".

Ujedno je ponovio poziv Vladi da ukloni sve znakove totalitarnih sustava, pa i onaj "Za dom spremni" iz Jasenovca. "U Zagrebu toga nema, niti će biti dok sam ja gradonačelnik", poručio je Bandić.